Izizalwane zeZimbabwe Ezise South Africa Zikhetha Induna
Izizalwane lezi ezidabuka eMandebeleni, esezihlalala kwele South Africa zithi sezicabange ukuzikhethela induna yomdabu umnumzana Albert Zwelibanzi Gumede ukuthi ezazimela
JOHANNESBURG — Iqula lezizalwane zeZimbabwe ezihlala kwele South Africa selikhethe induna ezamela indingeko zabantu beMandebeleni. UBenedict Nhlapho ukhulume lale induna umnumnzana Albert Zwelibanzi Gumede odabuka eSigodini ozangcotshwa ngoMgqibelo. UGumede utshele uBenedict Nhlapho ukuthi uzimisele ukumela izikhalazo zonke zabantu beMatabeleland abaseSouth Africa okugoqela lokuthetha amacala afuna ukuqhutshwa ngokwesintu. Izizalwane zeZimbabwe lezi ezidabuka eMandebeleni, kodwa esezihlalala kwele South Africa zithi sezicabange ukuzikhethela induna yomdabu ezabamela enhlutsheni zonke ababhekane lazo kwele South Africa ngoba bethi sebephile njengentandane okwesikhathi eside. Umnunzana Albert Zwelibanzi Gumede okhangelelwe ukugcotshwa ngoMgqibelo uthi usekwamukele ngezandla zombili ukukhethwa kwakhe lokhu. Bakhonake abanye asebesithi linto esisenziwa ngabeMandebeleni yokuzikhethela induna besezizweni yisenzo esingelasekelo kwezamasiko njalo esilenjongo zezombusazwe. OkaGumede yena uthi bayaphosisa. Ngokutsho kukamnumnzana Mcasiseli Shongwe omunye wabaqoqa ukugcotshwa kukamnumnzana Gumede njengenkosi, uthi uGumede uzafungiswa ngundunankulu wekhansili yezinduna zeGoli kwele South Africa kantike uzasebenza phansi komthetho wakwele South Africa encedisana lezinduna zeMandebele kanye lehofisi yomeli weZimbabwe. Kunjalonje sekulemibuzo eminengi yokuthi njengoba ubuduna kuyinto yosendo yenake okaGumede ukhethwe kusetshenziswa liphi isiko. Omunye wabaphambili kuloluhlelo ngumnumnzana Mlungisi Tshabalala. Yenake uthi okusemqoka kubo yikuthi sebethole inkokheli ezabamela kuzo zonke inhlupho ababhekane lazo kweleSouth Africa. Kusenjalo abaqoqa umkhosi wokugcotshwa kukaGumede njengenduna, ozaqhutshelwa eYeoville Recreation Centre eJohannesburg ngo Mgqibelo bathi bakhangelele ukuthi abantu kube yibunyonyo. Obona ngezokuphepha emkhosini lo umnumnzana Foster Nkomose uthi sebecele amankampani athize abomantshingelani ukuthi ancedisane labo kukanti lamapholisa aseSouth Africa aceliwe ukuthi abekhona ukuze wonke umuntu ozabe ekulo umkhosi abe ephephile. Umnumnzana Gumede yena uthi uwazi ewuqonda umsebenzi omkhulu abhekane lawo njalo usezimisele ukuwuthwala. Abaqoqa umkhosi wokugcotshwa kukaGumede njengenduna bathi bathumele unxuso kuziphathamandla zehofisi yomeli weZimbabwe kwele South Africa kanye lasezinduneni zakweleMandebeleni eZimbabwe njalo balethemba lokuthi abanxusiweyo laba bazabe bekhona.